སྤྲུལ་སྐུ་འཚོལ་སྟངས་ནི།རེབ་གོང་སྐྱབས་མགོན་ལྟ་བུ་ཡིན་ན།ངེས་པར་དུ་རྒྱལ་པ་དང་པཎ་ཆེན་རྣམ་གཉིས་གང་རུང་གི་ཐག་གཅོད་དགོས་པ་དང་།སྤྲུལ་སྐུ་གཞན་པ་རྣམས་རེབ་གོང་སྐྱབས་མགོན་གྱིས་ཐག་བཅད་ཆོགཐོག་མར་སྤྲུལ་སྐུ་འཚོལ་བའི་གྲ་སྒྲིག་བྱེད་སྐབས་སྐུ་སྔོན་མ་གཤེགས་རྗེས་ཀྱི་ལོ་ཚུགས་མཉམ་པ་གཞིར་བཞག་གི་སྟེང་ནས།སྐུ་སྔོན་མའི་ལུང་བསྟན་ཡོད་མེད་དང་།སྐྱེས་དུས་རྟགས་མཚན་ཡོད་མེད།ནར་སོན་སྐབས་སྐུ་སྔོན་མའི་ཤ་ཉེ་དང་།ཡོ་བྱད་སོགས་ངེས་འཛིན་ཡོད་མེད་བཅས་ཀྱི་གནས་ཚུལ་ཞིབ་མོར་བྲིས་ཏེ་ལོ་ཚོད་མཉམ་པའི་བྱིས་པ་བརྒྱ་ཕྲག་ལྷག་གི་མཚན་ཐོ་ཐུགས་ཐག་གཅོད་མཁན་གྱི་བླ་མ་ལ་ཕུལ་རྗེས།བླ་མས་རྨི་ལམ་བརྟག་པ་དང་མཚན་དཀྲུགས་པ་སོགས་རྒྱུ་རྐྱེན་མང་པོ་ཞིག་ལ་བརྟེན་ནས་སྤྲུལ་སྐུ་ཐུགས་ཐག་གཅོད་དགོས་པ་ཡིན།དེ་ལས་གཞན་པའི་རང་ཅག་ལ་ཆོས་འབྲེལ་ཡོད་པའི་བླ་མ་གཞན་དག་དང་།ལྷ་མོའི་བླ་མཚོ།བརྡ་ཡིག་སོགས་ལ་བརྟེན་ནས་ཐུགས་ཐག་གཅོད་སྲོལ་ཡང་ཡོད།ཐུགས་ཐག་གཅོད་སྐབས་བླ་མ་རང་གི་དགོན་པ་དང་ལྷ་སྡེ་རྣམས་ཀྱི་མི་སྣ་གལ་ཆེན་རྣམས་ངེས་པར་འཛོམས་དགོས་པར་མ་ཟད།དེ་དག་གིས་ཐུགས་ཐག་གཅོད་མཁན་གྱི་བླ་མ་ལ་སྤྲུལ་སྐུ་འཁྲུལ་མེད་ཞིག་འཚོལ་དགོས་པའི་སྐྱབས་འཇུག་ཞུ་དགོས།དེ་ལྟར་སྤྲུལ་སྐུ་ངོས་འཛིན་བྱུང་ཚེ་དེར་ཡོད་ཀྱི་མི་ཚང་མས་སྐད་གསེང་མཐོན་པོའི་སྒོ་ནས་ཡིན་ཡིན་ཞེས་པའི་ཡིད་འཐད་བྱུང་བའི་དགའ་སྤྲོའི་རྣམ་པ་ཕྱིར་མངོན་པར་བྱེད།དེ་ནས་སྐུ་རྩ་དང་སྐུ་བདག་གཉིས་ཀྱི་གྲོས་བྱས་ཏེ།ཐོག་མར་ཁ་བཏགས་འབུལ་བ་དང་།བར་དུ་ཁྲི་སྟོན་བྱེད་པ།ཐ་མར་ཚོགས་བཞུགས་གནང་བ་བཅས་ཀྱི་ཉིན་བཟང་སྐར་བཟང་གི་དུས་ཚོད་གཏན་འཁེལ་བྱེད་དགོས།ཁ་བཏགས་འབུལ་བ།ཐུགས་ཐག་བཅད་ཟིན་པའི་སྤྲུལ་སྐུ་དེ་དགོན་པ་གང་རུང་ཞིག་གི་ཚོགས་བཞུགས་ཡིན་ཚེ་གྲྭ་ཤག་དང་ཕ་ཡུལ་གང་རུང་དུ་ཁ་བཏགས་འབུལ་དགོས་པ་དང་།དེ་ལྟར་མིན་ཚེ་ངེས་པར་དུ་ཕ་ཡུལ་ནས་ཁ་བཏགས་འབུལ་དགོས།ཁ་བཏགས་འབུལ་སྐབས་སྐུ་བདག་རྣམས་ཀྱི་ནང་ནས་བླ་གྲྭ་དང་རྒན་པོ་ཤེས་ཡོན་ཅན་ཞིག་གིས་སྐུ་རབས་སྔོན་མའི་ལོ་རྒྱུས་དང་འབྲེལ་ཏེ་གཏམ་བཤད་ཞུ་དགོས་པ་དང་།དེ་ནས་སྐུ་བདག་གཙོ་བྱས་པའི་ཚོགས་པ་སྐྱ་སེར་ཕོ་མོ་རྣམས་ཀྱིས་མཎྜལ་རྟེན་གསུམ་འབུལ་དགོས།མཇུག་ཏུ་དེར་ཡོད་ཀྱི་ཚོགས་པ་རྣམས་ཀྱིས་ཞལ་ཟས་རོ་བརྒྱ་ལྡན་པའི་འདོད་ཡོན་ལ་ལོངས་སྤྱོད་བཞིན་གླུ་ལེན་གར་རྩེ་བྱེད་པ་དང་བཅས་ཁ་བཏགས་ཕུལ་ཏེ་མཇུག་རྫོགས།།